Petorica pripadnika Specijalne jedinice policije (SJP) MUP-a Republike Srpske uhićena su u noći između srijede i četvrtka zbog sudjelovanja u oružanoj pljački blindiranog kombija Sektor securityja na autocesti Banja Luka - Gradiška iz kojega je 22. rujna prošle godine ukradeno 2,464.000 kuna banke UniCredit. Novac je išao u Zagreb.

Svi su završili na ispitivanju, a jedan od specijalaca “pao” je na poligrafu. To je pokrenulo pravu lavinu istrage. Ispitana je cijela specijalna jedinica te će svi osim uhićenih imati status svjedoka.

- Od osumnjičenih su izuzeti uzorci DNK koji će biti poslani na vještačenje kako bi se utvrdilo poklapaju li se s biološkim tragovima pronađenima u audiju A6 koji je korišten u pljački. Pljačkaši su to vozilo ostavili u zaselku Baraji, a iako su ga polili benzinom, nisu ga zapalili strahujući da bi dim mogao otkriti njihov položaj. To je bila greška jer su u vozilu pronađeni ključni tragovi - objasnili su inspektori kojima je odmah bilo jasno da su pljačku počinili ljudi s vojnom obukom.

Inače, slična pljačka dogodila se u listopadu 2010. na cesti između Širokog Brijega i Gruda kada je opljačkan kombi iste banke koji je išao prema Zagrebu. Nestalo je sedam milijuna maraka. Lopovima odjevenim u odore specijalne policije nikada nisu ušli u trag.

>>Ugostitelj iz Karlovca i bivši robijaš opet uhićen u pljački

>>Pljačkaš iz Laništa bio je odlučan da se živ neće predati